Piero Parodi

**Piero Parodi** (Zêna, 29 zùgno 1935 - 21 zenâ 2022), inte l'anàgrafe **Pietro Paolo Parodi**, o l'êa 'n cantànte e conpoxitô lìgure, tra i ciù inportànti da mûxica *[[folk]]* in zenéize.

## Vìtta

### O debùtto

O l'é nasciûo into quartê de Séstri, vegnìndo sciù co-a pasción pe-o cànto za da zoêno, ànche aprêuvo a-o fæto ch'o l'avéiva 'na grànde fòrsa inta vôxe, incomensàndo coscì a studiâ o cànto co-o méistro Giobini, o méistro Carbone e o méistro Mario D'Alba. Into 1958 gh'é stæta a sò prìmma apariçión inte 'na trasmisción radiofònica, ö sæ *La ventiquattresima ora* do Mario Riva, insémme a-o Claudio Villa e a-o Johnny Dorelli. A ògni mòddo, prìmma de fâse conósce cómme avoxòu cantànte in zenéize, pe vàrri ànni o l'à fæto a gavétta cantàndo in italiàn in scê nâve da croxêa americànn-e *Constitution* e *Indipendence*.

Into 1965 o l'à firmòu o sò prìmmo contràtto co-ina câza discogràfica, a Pig, co-a sò prìmma incixón, "*[[A seissento]]*" (*A seiçénto* in grafîa ofiçiâ), che ancón a-a giornâ d'ancheu a l'é o sò ciù grànde sucèsso. Defæti, con ciù de çinqueçentomîa còpie vendûe, o l'é stæto un di ciù inportànti dìschi in zenéize mâi pùblichæ.

Into 1966 o l'à parteçipòu a numerôxi spetàcoli co-o Paolo Villaggio, a l'época 'n debutànte. L'ànno dòppo o l'à goagnòu o "Festivàl da cansón zenéize" con "*A canson da Madaenn-a*" (*A cansón da Madænn-a* in grafîa ofiçiâ), tèsto ch'o l'avéiva creòu 'n çèrto sciâto aprêuvo a-o têma tratòu, dæto che 'sta cansón chi a pàrla da prostituçión, a quæ a l'êa stæta do tùtto vietâ dêx'ànni prìmma co-a coscì dîta lézze Merlìn. A-o Parodi o l'é dónca da riconósce o mérito d'êse stæto un di prìmmi cantànti in zenéize a parlâ inti pròppi péssi de questioìn sociâli ò d'atoalitæ, contriboìndo a alargâ e prospetîve da cansón lìgure.

### In televixón

Tra o 1968 e l'ànno dòppo, cómme raprezentànte da Ligùria, o Parödi o l'à parteçipòu a-o Festivàl internaçionâle da cansón folk, festivàl ch'o l'é stæto trasmìsso in dirètta a-a televixón de l'Itàlia intêgra. Into 1969 o l'à goâgnòu o Festivàl da cansón zenéize co-o sò pésso *Profummo de Zena* (*Profùmmo de Zêna* in grafîa ofiçiâ) e, inti mæximi ànni, o l'à fæto pàrte de comédie muxicâli *T'ae presente o carrossezzo?* (*T'ae prezénte o carosézzo?* in grafîa ofiçiâ) e *Figgieu baixinn-a* (*Figeu bæxìnn-a* in grafîa ofiçiâ) insémme a-a Conpagnîa universcitâia zenéize "Gilbèrto Gövi".

In quélli ànni gh'é stæta de inportànte colaboraçioìn con âtri outoî, spécce Gian Piero Reverberi e Fabrizio De André; co-o De André ch'o l'à preparòu e mûxiche de *Ballata triste* (tèsto de l'Elio Petrucci) e de *A famiggia di Lippe* (tèsto de Piero Campodonico). O Parödi o l'à ànche scrîto, into mæximo perîodo, a versción in zenéize, a cûa de Cesare G. Romana, da famôza cansón do De André "*Bocca di rosa*".

Into 1970 o l'é stæto ciamòu da Marcello Marchesi pe parteçipâ a-o progràmma *Ti piace la mia faccia?*, con condutoî i fræ Mario e Pippo Santonastaso. Óltre a-a sìgla d'avertûa, ch'a l'êa o sò famôzo pésso e desligaléngoa "*Tiribi taraba*", o Parödi o l'à interpretòu âtre cansoìn in léngoa lìgure ascì, ma adàtæ pe l'òcaxón in italiàn.

Into 1972 o l'à goâgnòu o *Calladium* d'öo pe-o cabaré, òcaxón inta quæ o gh'é stæto o debù a-a televixón do còmico Bèppe Grìllo, pe pöi parteçipâ a-a trasmisción televixîva *Il buono e il cattivo* ascì, condûta da Cochi Ponzoni e Renato Pozzetto. L'ànno dòppo o l'à òrganizòu, insémme a Sandra Mondaini e a Franca Valeri, o variêtæ *Ah l'amore*, pe pöi conparî inta fàrsa in léngoa lìgure *La cena della leva*, ànche quésta trasmìssa a-a televixón naçionâle.

Into 1974 o l'à parteçipòu a-a trasmisción televixîva *Adesso musica*, con condutoî Vanna Brosio e Nino Fuscagni, óltre a goâgnâ di âtri prémmi e riconosciménti, cómme o *Premio Genoa Folk* in qualitæ de raprezentànte do folclôre lìgure into móndo, e o Prémmio naçionâle a-o parolê de Monticelli Terme, pi-â cansón *A Maenn-a*, dedicâ a-o quartê de Zêna da-o mæximo nómme. O pésso, o quæ o pàrla de profónde trasformaçioìn urbanìstiche a-e quæ a l'êa sotopòsta a çitæ de Zêna in quélli ànni, o l'é stæto muxicòu da-o Vittorio De Scalzi, che a l'época o l'êa o càppo do grùppo rock di *[[New Trolls]]*.

Inti ànni òtànta o l'é stæto ciamòu da-a Rai a parteçipâ a vàrri progràmmi a-a televixón dedichæ a-a çitæ de Zêna, cómme quélli pe l*'[[Euroflora]]* ò pe-o salón nàotico, óltre che a-i variêtæ *Ciammo o martin pescou* e *Canta che non ti passa*, tùtti doî sótt'a-a regîa do Paolo Macioti.

### I ùrtimi ànni

Scibén che, inte 'sto perîodo chi, o no l'à scrîto goæi cansoìn, inti ùrtimi ànni o Parödi o l'à goâgnòu numerôxi prémmi e riconosciménti, pi-â ciù pàrte dedichæ a-a sò cariêra. Óltre a-o prémmio da Región Ligùria, ciamòu "Prémmio Regionâle Lìgure" (goâgnòu inti ànni 1970, 1972, 1990 e 1992), o l'à riçevûo o prémmio dedicòu a-o Giöxèppe Marzari, inte l'ediçión do 1992, e quéllo dedicòu a-i artìsti lìguri, into 2005. Quàrche ànno prìmma, into 1984, o l'é stæto nominòu da-o prescidénte da repùbrica Sàndro Pertini co-o tìtolo de Cavaliêre a-o mérito da Repùbrica italiànn-a.

Inti ànni a segoî, o Parödi o l'à parteçipòu a 'n grànde nùmero de spetàcoli d'in gîo pe-i tiâtri e-e ciàsse de tùtta Ligùria, perîodo a-o quæ a remónta 'na série de colaboraçioìn con di nêuvi grùppi muxicâli, cómme *La Rosa Tatuata*, pi-â produçión de l'àlbon *Ardesia grixa* do 1994, e i *[[Buio Pesto]]*, inte l'àlbum *Contime 'na stoja*, do 1999. O l'à reçitòu ànche in dôe pelìcole da quésti realizæ, ö sæ *[[Capitan Basilico]]* e *[[Capitan Basilico 2]]*, co-a regîa do Massimo Morini.

Into 2012, insémme a-o grùppo di Artìsti Unîi pe Zêna, o l'à fæto pàrte do progètto *Ora che*, pésso scrîto da-o Max Campioni, prodûto da-o Verdiano Vera e publicòu da-a câza discogràfica Maia Records, realizòu pe arechéugge donaçioìn in agiùtto a-i colpîi da l'aluvión de Zêna di 4 de novénbre do 2011; progètto into quæ a gh'é stæta a partecipaçión de vàrri muxicìsti e cantànti do móndo da mûxica zenéize.
## Discografîa
A sò prìmma registraçioìn a l'é do 1965 e, da quéllo moménto, lê o l'à publicòu trentaçìnque dìschi, di quæ n'é stæto vendûo 'n milión e mêzo de còpie, e chìnze àlbom. Tra 'sti àlbon chi, o sò CD do 2010, "*L'urtimo di zeneixi*", o peu êse conscideròu cómme 'n'arecugéita de tùtto o sò travàggio, da-e prìmme cansoìn a-i péssi ciù recénti.

### Àlbon

* 1966 - *Genova canta* (Pig, AVA 712)
* 1967 - *Genova canta n. 2* (Pig, AVA 714)
* 1968 - *Genova canta n. 3* (Pig, AVA 717)
* 1970 - *Piero Parodi canta Zena* (Il Falò, CAD 604)
* 1974 - *Rumenta ed altro* (Area Record, ARLP 14006)
* 1976 - *Che tempi felici* (Area Record, ARMC 14011)
* 1978 - *Genova ti ama* (Discofolk, MB 1018)
* 1980 - *Saluti da Genova* (Discofolk, MB 1024)

* 1982 - *Son l'urtimo che diggo moae* (Discofolk, MB 1047)
* 1988 - *Niatri zeneixi* (Area Record, ARMC 50001)
* 1994 - *Ardesia grixa* (Centro Disco, MC 1001)
* 1999 - *Contime 'na stoja* (Grigua Dischi, GRG 006)
* 2009 - *Fuenta* (O Sécolo, CD 07012009)
* 2010 - *L'urtimo di zeneixi* (New Com Italia, CD 12010)
* 2017 - *Genoa, a mae vitta* (Canto libero, CD 0063701072) AA.VV.

### Dìschi

* 1965 - *[https://www.youtube.com/watch?v=4cqaZxMGFrg A seissento]/[https://www.youtube.com/watch?v=rFfSW0zJhqE Tiribi taraba]* (Pig, PI 7141)
* 1965 - *[https://www.youtube.com/watch?v=joN-Do0y7J8 Senza moae]/[https://www.youtube.com/watch?v=YGt0S3_4gJg Canto perché son imbriaego]* (Pig, PI 7142)
* 1965 - *[https://www.youtube.com/watch?v=SgHgqFcLtg0 O povou Miliu]/[https://www.youtube.com/watch?v=CezMHhzLtJk A primm-a notte]* (Pig, PI 7163) publicòu cómme "*Giuanin Du Righi*"
* 1965 - *[https://www.youtube.com/watch?v=RzVIxiNeeNc Zena addio]/[https://www.youtube.com/watch?v=jSX5dMAoH5E O stornello do pescou]* (Pig, PI 7164)
* 1965 - *[https://www.youtube.com/watch?v=OM0qj3uii3M Canson da Cheullia]/[https://www.youtube.com/watch?v=wHTxu8vloPE Un zeneize e un napolitan]* (Pig, PI 7165)
* 1965 - *[https://www.youtube.com/watch?v=hi2Y4F1V0u8 Impedimentu]/[https://www.youtube.com/watch?v=tHjNwPdVerg Manicure e pedicure]* (Ribalta, APS 19361) publicòu cómme "*Giuanin Du Righi*"
* 1966 - *[https://www.youtube.com/watch?v=aoNqmXX1QZk Pierin o peruccae]/[https://www.youtube.com/watch?v=WUvvTmYqF1c Zena ghe n'è unn-a]* (Pig, PI 7204)
* 1966 - *[https://www.youtube.com/watch?v=rCVCsKLTUqg Nostalgia]/[https://www.youtube.com/watch?v=cbdgnrDIedM Quande va sotta o sò]* (Pig, PI 7205)
* 1966 - *[https://www.youtube.com/watch?v=7Kgv52kMQq8 O mae matrimonio]/[https://www.youtube.com/watch?v=lHSEcHBldTM Sosta vietà]* (Pig, PI 7206)
* 1966 - *[https://www.youtube.com/watch?v=jRKaCi1xbN8 Ma se ghe penso]/[https://www.youtube.com/watch?v=Y0doA4jZ4Tk L'osciello]* (Pig, PI 7216)
* 1966 - *[https://www.youtube.com/watch?v=Xn6p_0w0yYk O Don Giovanni]/[https://www.youtube.com/watch?v=w-1WGoLFjYY O figgio de Via Prè]* (Pig, PI 7217)
* 1967 - *[https://www.youtube.com/watch?v=EMvAZwWjor0 O maio liberou]/[https://www.youtube.com/watch?v=dJQs9b-vyWQ Maria Teresa]* (Pig, PI 7274)
* 1967 - *[https://www.youtube.com/watch?v=PyhwEcWr2rI A canson da Madaenn-a]/[https://www.youtube.com/watch?v=BmiGwYGG9DA A guaera]* (Pig, PI 7275)
* 1967 - *[https://www.youtube.com/watch?v=YyMWRLGSDu4 Strazetti d'Arbà]/[https://www.youtube.com/watch?v=XoRB1VdLj9k A ballata do cacciou]* (Pig, PI 7298)
* 1967 - *[https://www.youtube.com/watch?v=uSDDD_WwSRw Rimpianto da Foxe]/[https://www.youtube.com/watch?v=7z-OW894VAY Porta de Vacca]* (Pig, PI 7299)
* 1968 - *[https://www.youtube.com/watch?v=40uvbAU9ZAQ Che tempi]/[https://www.youtube.com/watch?v=-7NPy_AsMQw Popon de pessa]* (Il Falò, AD 804)
* 1968 - *[https://www.youtube.com/watch?v=W7eYKMRsSZ8 Olidin, olidin, olidena]/[https://www.youtube.com/watch?v=Gw6tppFzDrM Lunn-a a Marasci]* (Il Falò, AD 805)
* 1968 - *[https://www.youtube.com/watch?v=5tSU-xSNuUQ L'eroe d'Abissinia]/[https://www.youtube.com/watch?v=mpRUuycBs_s I trei negozi]* (Il Falò, AD 806)

* 1969 - *[https://www.youtube.com/watch?v=eLPA6vd09P8 Piccon dagghe cianin]/[https://www.youtube.com/watch?v=uJUeiSRvCVM A mancinn-a]* (Il Falò, AD 807)
* 1969 - *[https://www.youtube.com/watch?v=247iRRTWBGY Bocca de reusa]/[https://www.youtube.com/watch?v=MJfFR-C992Q Serenata imbriaegonn-a]* (Il Falò, AD 808)
* 1969 - *[https://www.youtube.com/watch?v=m9XCEL-JC8U Fiocco giano]/[https://www.youtube.com/watch?v=PZ36WwcdZKs Strofe dispettose]* (Il Falò, AD 809)
* 1970 - *[https://www.youtube.com/watch?v=2ivAO91HYlc Ballata triste]/[https://www.youtube.com/watch?v=teXH60_ryEA A famiggia di Lippe]* (Il Falò, AD 819)
* 1970 - *[https://www.youtube.com/watch?v=5zkF_z03I2U O baccicin vattene a cà]/[https://www.youtube.com/watch?v=UWF_C0brHlo Profumo de Zena]* (Il Falò, AD 820)
* 1970 - *[https://www.youtube.com/watch?v=jw8EhamONTw E donne]/[https://www.youtube.com/watch?v=wI_Wi3bFcIg A serenata do frisciolà]* (Il Falò, AD 821)
* 1971 - *[https://www.youtube.com/watch?v=PyhwEcWr2rI La canzone della Maddalena]/[https://www.youtube.com/watch?v=4qCDCBLrEBU Canto perché sono ubriaco]* (Fonit Cetra, SPD 645) - in italiàn
* 1971 - *[https://www.youtube.com/watch?v=p_-2kFn5oMQ Tiribi taraba]/[https://www.youtube.com/watch?v=uvN_DMm1t2g La ballata del cacciatore]* (Fonit Cetra, SPD 646) - in italiàn
* 1972 - *[https://www.youtube.com/watch?v=xoYD-HYW6Hg I bagni]/[https://www.youtube.com/watch?v=Vgnr1qL1rcI Son l'urtimo che diggo moae]* (Fonit Cetra, SPD 656)
* 1972 - *[https://www.youtube.com/watch?v=wkiRP2ANac4 O testo da fugassa]/[https://www.youtube.com/watch?v=T_2u2bsp5Bs A ballata de Carabaghe]* (Fonit Cetra, SPD 657)
* 1974 - *[https://www.youtube.com/watch?v=E9DHSwuXedg A rumenta]/[https://www.youtube.com/watch?v=PmikgIUccQQ Golfo de Zena]* (Area Record, AR 0005)
* 1974 - *[https://www.youtube.com/watch?v=4cqaZxMGFrg A seissento]/[https://www.youtube.com/watch?v=PtV8oZhu7-I La mazurcaccia]* (Area Record, AR 0009)
* 1975 - *[https://www.youtube.com/watch?v=sC_Job3pd_4 El bananero]/[https://www.youtube.com/watch?v=vAO5cWo1kSU A Maenn-a]* (Area Record, AR 0012)
* 1975 - *[https://www.youtube.com/watch?v=nVfTYiWnxuE Lerici, Lerici, Lerici]/[https://www.youtube.com/watch?v=Thq8Sm2vKEk Brixa de scioco]* (Area Record, AR 0013)
* 1976 - *[https://www.youtube.com/watch?v=Ucmy1ixU47o Margheritta]/[https://www.youtube.com/watch?v=gOgLIbJFgMQ E mi ve lascio a bonn-a seja]* (Area Record, AR 0020)
* 1977 - *[https://www.youtube.com/watch?v=duqEowJXI68 A radiccetta]/[https://www.youtube.com/watch?v=Q0H_5_LDSVQ O l'ea un mainà]* (Area Record, AR 0023)
* 1978 - *[https://www.youtube.com/watch?v=Ez80NWFVDhA Sampeadenn-a e o mà]/[https://www.youtube.com/watch?v=W0VvJqGru28 Riconoscenza]* (Discofolk, MB 618)

## Filmografîa
* *[[Capitan Basilico]]*, regìsta Massimo Morini (2008)
* *[[Capitan Basilico 2 - I Fantastici 4+4]]*, regìsta Massimo Morini (2011)

## Nòtte


## Bibliografîa
* 
* 

## Âtri progètti

## Colegaménti estèrni
* 

Categorîa:Biografìe
Categorîa:Gente de Liguria
Parodi, Piero
Parodi, Piero